CELEX: C2006/281/17
Language: da
Date: 2006-11-18 00:00:00
Title: Sag C-506/04: Domstolens dom (Store Afdeling) af 19. september 2006 — Graham J. Wilson mod Ordre des Avocats du Barreau de Luxembourg (anmodning om præjudiciel afgørelse fra Cour administrative — Luxembourg) (Etableringsfrihed — direktiv 98/5/EF — varig udøvelse af advokaterhvervet i en anden medlemsstat end den, hvor beskikkelsen er opnået — betingelser for registrering hos værtslandets kompetente myndighed — forudgående kontrol af kendskab til værtslandets sprog — domstolsprøvelse efter reglerne i national ret)

18.11.2006   
            
            
               DA
            
            
               Den Europæiske Unions Tidende
            
            
               C 281/11
            
         Domstolens dom (Store Afdeling) af 19. september 2006 — Graham J. Wilson mod Ordre des Avocats du Barreau de Luxembourg (anmodning om præjudiciel afgørelse fra Cour administrative — Luxembourg)
   (Sag C-506/04) (1)
   
   (Etableringsfrihed - direktiv 98/5/EF - varig udøvelse af advokaterhvervet i en anden medlemsstat end den, hvor beskikkelsen er opnået - betingelser for registrering hos værtslandets kompetente myndighed - forudgående kontrol af kendskab til værtslandets sprog - domstolsprøvelse efter reglerne i national ret)
   (2006/C 281/17)
   Processprog: fransk
   Den forelæggende ret
   Cour administrative
   Parter i hovedsagen
   
      Sagsøger: Graham J. Wilson
   
      Sagsøgt: Ordre des Avocats du Barreau de Luxembourg
   Sagens genstand
   Anmodning om præjudiciel afgørelse — Cour administrative (Luxembourg) — fortolkning af Europa-parlamentets og Rådets direktiv 98/5/EF af 16. februar 1998 om lettelse af adgangen til varig udøvelse af advokaterhvervet i en anden medlemsstat end den, hvor beskikkelsen er opnået (EFT L 77, s. 36) — forpligtelse til at fastsætte en adgang til national domstolsprøvelse af afgørelser, hvorefter advokater, som udøver deres erhverv under hjemlandets advokattitel, nægtes optagelse i advokatregistret — afgørelse indbragt for Conseil Disciplinaire et Administratif — national lovgivning, hvorefter optagelse i advokatregistret er betinget af en mundtlig prøve med henblik på at efterprøve, om den pågældende behersker værtslandets officielle sprog
   Konklusion
   
               1)
            
            
               Artikel 9 i Europa-Parlamentets og Rådets direktiv 98/5/EF af 16. februar 1998 om lettelse af adgangen til varig udøvelse af advokaterhvervet i en anden medlemsstat end den, hvor beskikkelsen er opnået, skal fortolkes således, at den er til hinder for en prøvelsesprocedure, hvor et afslag på den i det nævnte direktivs artikel 3 omhandlede registrering skal anfægtes for i første instans et organ, der udelukkende består af advokater, der udøver virksomhed under værtslandets advokattitel, og i appelinstansen et organ, hvis flertal udgøres af sådanne advokater, mens en kassationsanke for denne medlemsstats øverste domstol kun giver adgang til en prøvelse af retlige og ikke af faktiske spørgsmål.
            
         
               2)
            
            
               Artikel 3 i direktiv 98/5 skal fortolkes således, at registrering af en advokat hos den kompetente myndighed i en anden medlemsstat end den, hvor han har fået sin beskikkelse, med henblik på dér at udøve virksomhed under sit hjemlands advokattitel, ikke kan gøres betinget af en forudgående kontrol af, om vedkommende behersker værtslandets sprog.
            
         
      (1)  EUT C 31 af 5.2.2005.